Ny elektrisk Mini testes i Sverige

Det kan ikke vare længe før BMW Group hiver camouflagen af den nye udgave af den elektriske Mini. Bilproducenten har netop sendt os billeder (og video) af bilen, der testes på sne og is i Sverige. Helt nøjagtig på BMW Groups vintertestcenter i Arjeplog i Nordsverige.

Den kommende Mini 3-dørs bliver den første i familiens femte modelgeneration. Den bliver gearet til at levere de velkendte dyder som kreativ brug af plads og underholdende køreegenskaber, oplyser BMW.

– Mini er på en vækstrejse, der bevæger sig i retning af en helt elektrisk fremtid. Vores ikoniske 3-dørs vil maksimere vores kunders oplevelse gennem den elektrificerede gokart-fornemmelse kombineret med digitalisering og et minimalt miljømæssigt fodaftryk, siger Tina Jarlerud, som er chef for Mini i Norden.

Den nye elektriske Mini 3-dørs vil blive suppleret af efterfølgeren til den nuværende Countryman, som også vil blive lanceret i en helt elektrisk version. I løbet af året vil BMW Group desuden præsentere et nyt koncept for en kommende crossover-model.

Fra 2030 og frem vil der udelukkende blive lanceret elektriske modeller.

Fem generationer af Mini.

Den ikoniske bilmodel har været på markedet i mere end 60 år. Det er tyve år siden at den blev relanceret som en del af BMW Group. Den første elektriske udgave kørte ud på vejene herhjemme i 2020.

Ny elektrisk Mini testes i Sverige